Eljött az ideje egy újabb körlevélnek, ajánlom mindenkinek, aki ott volt vagy ott lesz Sükösdön vagy csak  kíváncsi arra, hogy min dolgozunk! 

így kezdődött …

Az elmúlt hétvégén Sükösdön voltunk. Sorban érkeztek a telepakolt autók, amelyekből kigurultak a kismotorok – fél óra elteltével az egész udvart és házat betöltöttük. Kiderült, hogy a falak új tetőtéri szobákat, étkezőt, egy nagy termet és alagsori pingpongasztalos termet rejtenek. Kint elkerített játszótér és focipálya is volt – Lídia néni felügyeletével a gyerekek ott játszottak. Bent Binszki Józsi beszélgetett velünk arról, hogy mit jelent teljes emberként élni és azzá válni, arról, hogy mi vagyunk azok, akik gyermekeink számára ehhez a mintát adhatjuk. Megfodalmazódott az is, hogy a családok szerepe a legfontosabb a világnézet és szemléletmód kialakításában. És ebben egymás segítségére van szükségük. 

Hamarosan a vacsora is elkészült, ekkor 38-an voltunk! Este tábori hangulat alakult: tábortűz, szalonnasütés, beszélgetés, éneklés, rohangálás parázsló nyársakkal, …

Akik vasárnap is ott tudtunk maradni, reggeli közben a hittanoktatásról, az egyházi óvodákról és iskolákról beszélgettünk. A búcsúebéd előtt újra összeültünk és az értékközpontú életről gondolkodtunk. Arról, hogy életünkben három olyan korszak van, amikor ez központi kérdéssé válik: a saját értékrend kialakításakor, a hasonló értékrendű társ keresésekor, valamint az értékrendünk továbbadásakor a gyermeknevelésben, családban. 

Mint csoport magunkra találtunk, kimondtuk, hogy minket az tart össze, hogy mostanában az élet nagy kérdéseiről egy háromirányú megközelítési rendszerből kiindulva gondolkodunk: elsőként saját magunkra, házasságunkra és családunkra, gyermekeinkre vonatkoztatunk. 

folytatni kellene …
Mindannyiunknak megpihenést és feltöltődést jelentett ez a találkozó. Olyannyira, hogy megfogalmazódtak konkrét elképzelések arról, hogy ezt hogyan tudnánk folytatni:

Rendszeresen találkozzunk

Az eddig kialakult 3 hetenkénti találkozásokon felül tavasszal és ősszel egy-egy hétvégét, nyáron pedig 4-5 napos táborfélét szervezünk. Sükösd, mint helyszín ehhez ideális és kifejezetten olcsó.

Gyermekeinknek is legyen program
Amíg mi beszélgetünk, nekik is tartson valaki egy gyermekalkalmat. Fontos, hogy lássanak hasonló értékrendű családokban növő társakat, játszótársakra, barátokra találhassanak.

Legyenek családi programok
Amikor nem kell lepasszolni és kiküldeni a gyermekeket, hanem ott lehetnek mindenkivel együtt. Olyan, mint most a szalonnasütés volt, de lehetne pl. családi istentisztelet vagy áhitat is, amely mindenkihez szól – lazított liturgiával, gyermekeket mozgató aktív játékos elemekkel. 

Fontos, hogy minél többen legyünk

Hiszen minél többen vagyunk, annál sokszínűbbek és változatosabbak lesznek a programok, beszélgetések. Mindenkit mindenhonnan szeretettel várunk.

ami már eldőlt: 

Szeptember 26-29 (csütörtök délutántól vasárnap estig) 

újra Sükösdre megyünk!
Gyertek, ötleteitekkel segítsetek, hogy minél többen minél jobban érezhessük magunkat a fegyveres erők napján!  

legközelebbi találkozás:  

június 29-én Kiskőrösön, ott tovább tudjuk folytatni az előkészületeket. 

Érkezés 15:30-ig. Csak autókkal lehet eljutni, akinek szüksége van szabad helyekre és akinek van, szóljon!  

Várom gondolataitokat, segítségeteket!

